Document ID: 32007R1190

KOMISJONI MÄÄRUS (EÜ) nr 1190/2007,
11. oktoober 2007,
millega kehtestatakse kokkuostu, ladustamist ja varude müüki hõlmavate sekkumismeetmete rahastamiskulude arvutamisel kasutatavad intressimäärad EAGFi jaoks 2008. eelarveaastaks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 2. augusti 1978. aasta määrust (EMÜ) nr 1883/78, millega kehtestatakse üldeeskirjad sekkumise finantseerimiseks Euroopa Põllumajanduse Arendus- ja Tagatisfondi tagatisrahastust, (1) eriti selle artiklit 5,
ning arvestades järgmist:
(1)
Vastavalt nõukogu 21. juuni 2005. aasta määruse (EÜ) nr 1290/2005 (ühise põllumajanduspoliitika rahastamise kohta) (2) artikli 3 lõike 1 punktile b rahastatakse sekkumismeetmeid põllumajandusturgude reguleerimiseks Euroopa Põllumajanduse Tagatisfondist (EAGF).
(2)
Komisjoni 21. juuni 2006. aasta määruse (EÜ) nr 884/2006 (millega kehtestatakse üksikasjalikud rakenduseeskirjad nõukogu määrusele (EÜ) nr 1290/2005 Euroopa Põllumajanduse Tagatisfondi (EAGF) riiklikku ladustamist hõlmavate sekkumismeetmete rahastamiseks ja riikliku ladustamise toimingute raamatupidamisarvestuseks liikmesriikide makseasutuste poolt) (3) artikli 4 lõike 1 punktiga a on ette nähtud, et rahalised kulutused, mida liikmesriigid on teinud toodete ostmiseks ettenähtud fondide käivitamiseks, määratakse kindlaks vastavalt kõnealuse määruse IV lisas esitatud meetodile ühenduse ühtse intressimäära põhjal.
(3)
Ühenduse ühtne intressimäär vastab määruse (EÜ) nr 884/2006 IV lisa punktis I.2 osutatud liikmesriikide teatisele eelneva kuue kuu jooksul fikseeritud kolme kuu ja kaheteistkümne kuu EURIBORi keskmistele tähtpäevaintressidele paranduskoefitsiendiga vastavalt üks kolmandik ja kaks kolmandikku. Kõnealune määr tuleb kindlaks määrata Euroopa Põllumajanduse Tagatisfondi (EAGF) iga eelarveaasta alguses.
(4)
Juhul kui liikmesriigi teatatud intressimäär on madalam ühenduse ühtsest intressimäärast, määratakse selle liikmesriigi puhul vastavalt määruse (EÜ) nr 884/2006 IV lisa punkti I.2 teisele lõigule siiski kindlaks eriintressimäär. Kui liikmesriik ei edasta intressikulude keskmist määra enne eelarveaasta lõppu, määrab komisjon selle liikmesriigi puhul kindlaks intressimäära ühenduse ühtse intressimäära põhjal.
(5)
Võttes arvesse liikmesriikide komisjonile edastatud teavet, tuleks kehtestada EAGFi 2008. eelarveaastal kohaldatavad intressimäärad nimetatud eri tegureid arvestades.
(6)
Käesolevas määruses ettenähtud meetmed on kooskõlas põllumajandusfondide komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Nende rahaliste kulutuste puhul, mida liikmesriigid on teinud sekkumistoodete ostmiseks ettenähtud fondide käivitamiseks, ning mis kaetakse Euroopa Põllumajanduse Tagatisfondi (EAGF) 2008. aasta eelarvest, määratakse määruse (EÜ) nr 884/2006 IV lisaga ettenähtud intressimäär, kohaldades kõnealuse määruse artikli 4 lõike 1 punkti a, kindlaks järgmiselt:
a)
Tšehhi Vabariigi puhul kohaldatakse 3,0 % eriintressimäära;
b)
Rootsi puhul kohaldatakse 3,4 % eriintressimäära;
c)
Kreeka puhul kohaldatakse 3,7 % eriintressimäära;
d)
Austria puhul kohaldatakse 3,8 % eriintressimäära;
e)
Prantsusmaa, Soome ja Leedu puhul kohaldatakse 3,9 % eriintressimäära;
f)
Iirimaa puhul kohaldatakse 4,0 % eriintressimäära;
g)
Itaalia puhul kohaldatakse 4,1 % eriintressimäära;
h)
nende liikmesriikide puhul, kelle suhtes eriintressimäära kindlaks ei määratud, kohaldatakse ühenduse ühtset 4,3 % intressimäära.
Artikkel 2
Käesolev määrus jõustub selle Euroopa Liidu Teatajas avaldamise päeval.
Käesolevat määrust kohaldatakse alates 1. oktoobrist 2007.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 11. oktoober 2007

Labels: 2
4
19
3
6
15